Martin Lidegaard (RV), 2006-04-28:
Herfra skal lyde en tak til Enhedslisten for at fremsætte det her forslag i Folketinget om at nedsætte en social retssikkerhedskommission.
I Det Radikale Venstre mener vi, der er god grund til at tage en mere grundlæggende debat om retssikkerheden i de sociale systemer i Danmark.
Det er der mange grunde til.
Jeg skal her nævne to af de overordnede grunde og spare Folketinget for en mere detaljeret gennemgang af de mange elementer, som Enhedslisten lægger frem.
Det kan selvfølgelig diskuteres, om det er de helt rigtige elementer, eller om man skal supplere dem, måske undlade nogle.
Men overordnet set
synes jeg, at de alle peger på to ting, som gør det relevant at overveje at nedsætte sådan en kommission, som foreslås.
Det ene er, at vi jo i Danmark har det system, at socialrådgiverne og sagsbehandlerne både fungerer som myndighedspersoner og som vejledere og rådgivere for den enkelte borger.
Og det giver, det ved vi både fra fagligt hold, fra socialrådgiverne selv, fra sagsbehandlerne og fra borgerne, nogle gange nogle problemer med hensyn til, om borgerne føler sig trygge ved, at de krav og de rettigheder, de har, også bliver dem foreholdt og bliver opfyldt.
Det er altså en generel problemstilling, som vi har haft og fortsat vil have, men som jeg egentlig synes der måske kunne være grund til på baggrund af den debat, der har været de sidste par år, at tage op til fornyet overvejelse.
Skal man lave en Herlevmodel, hvor man sørger for, at de, der bevilger pengene, er et led højere oppe i hierarkiet, så sagsbehandlerne alene fungerer, havde jeg nær sagt, som rådgivere for den enkelte borger, eller kunne man finde andre modeller?
Ud over den her helt overordnede problematik, er der altså de sidste par år sket nogle ganske dramatiske ting i Danmark.
Regeringen har med et smalt flertal gennemført en kommunalreform, der får vidtrækkende konsekvenser på det sociale område og vel derfor, vil jeg umiddelbart tænke, burde give anledning til også at tage en gennemgribende drøftelse og analyse af, hvordan den stiller borgerne retssikkerhedsmæssigt.
Det kan jeg egentlig ikke forstå der skal være
så stor politisk uenighed om
Vi er jo alle sammen enige om, at det er ganske gennemgribende forandringer, på nogle områder til det bedre, på de fleste, frygter jeg, desværre til det værre.
Derudover har regeringen de sidste par år gennemført en række arbejdsmarkedsreformer og en række tiltag inden for udlændinge og integration, den såkaldte integrationspolitik, som gør, at vi også synes, der er grund til at kigge på det.
Lad mig bare nævne, at vi har fået 30.000 børn i Danmark, der har markant dårligere økonomiske vilkår i dag, end før man indførte loftet over kontanthjælpen.
Vi har altså på mange måder, kan man sige, strammet skruen over for socialt udsatte.
Alt andet lige
vil det jo også give et større pres i forhold til retssikkerheden og kunne måske også give anledning til, at man kiggede på, om det hele var der.
Det er jo ikke, fordi vi ikke har de sociale nævn, Ankestyrelsen osv.
Senere i dag skal vi diskutere, om nogle af de instrumenter også kunne forbedres, ved at det ikke er så dyrt for folk at bruge dem – men de er der.
Det, jeg er bange for, og det, jeg synes vi ikke helt har overblik over, er situationen ude på det enkelte kontor, om borgerne føler sig trygge, om de har grund til at føle sig trygge, og om sagsbehandlerne har de redskaber, de skal have, for at de kan udføre deres arbejde.
Det, vi har ansvaret for, er, hvordan vi skruer systemerne sammen, og det har altså en ret stor betydning for, hvilke rammer den enkelte sagsbehandler har at arbejde inden for.
Så med de bemærkninger skal jeg tilkendegive, at Det Radikale Venstre går positivt ind i behandlingen af dette beslutningsforslag.